Eerste kan u maak asof dit 'n dogmatiese kwessie is, en dit met feite antwoord asof dit 'n saak is wat die mensdom in die algemeen raak. Iets soos bv.: "As iemand foute maak, moet hy maar daarvoor betaal."
Iets wat ons vandag baie hoor is: "Die toestand in ons land is die Here wat ons straf oor die sondes van die mense wat hier is."
Die derde moontlikheid is dat jy besef dat hierdie saak baie persoonlik is, want dit gaan nie oor wat Adam of ander mense oorgekom het nie ‑ dit gaan oor myself. Dan gaan ons na die Bybel toe en gaan kyk waar kom onsself vandaan en wat word van onsself in hierdie hele bestel van sonde en die daarmee gepaardgaande vernietiging.
Die eerste vraag wat by jou sal opkom, is dat jy kan wonder of daar nie iewers in die mens 'n ingeboude fout is wat kon gelei het tot sonde en alles wat daarna gekom het nie. Het die Here nie dalk 'n swak plek in die mens ingeskape toe Hy ons gemaak het nie?
Die Bybel sê hierop: Nee. Die mens is volmaak geskape en met 'n uiters hoë mate van waardigheid, want hy is geskape na die beeld van God self.
Die mens was ook nie soos die diere sommer maar net daar, toe die Here die bevel gegee het, en nou lewe hy verder nie.
Die Here het hom gemaak met 'n koningsbeeld. Hy moes die koningsheerskappy van God oor die skepping uitdra.
Daar staan in Genesis 1: 28 dat die Here die mens geseën het, en toe aan hom die opdrag gegee het om die aarde met alles daarop te onderwerp en daaroor te heers. Hy moes as God se bestuurder oor die skepping optree.
Dit blyk ook uit die Here se openbaring dat die mens die enigste skepsel op die aarde is wat sy beeld dra. Dit is net om verder te onderstreep dat die mens baie hoog en goed geskape was, want hy is geskape om letterlik uit God en vir God te lewe. So 'n skepsel het nie die ingeskape eienskappe om in die sonde te verval en hom dan daarop te beroep dat daar 'n swakplek iewers in sy sisteem was wat dit veroorsaak het nie.
Dit was 'n geweldige misdaad wat 'n baie groot uitwerking gehad het op ons almal wat daarna gebore is.
Dis eintlik 'n bietjie sag gestel, want ons gebruik vandag 'n ander woord om daardie soort van optrede mee te beskryf: Hulle pleeg revolusie teen God.